Virallinen lehti nro C 323 , 21/10/1998 s. 0021



KIRJALLINEN KYSYMYS E-0086/98 komissiolle esittäjä(t): Carlos Robles Piquer (PPE) (30. tammikuuta 1998) Aihe: EU:n yritysten perusnormit Vastauksessaan NIKE-yhtiön toimintaa USA:n ulkopuolisissa tehtaissa koskevaan kirjalliseen kysymykseeni E-1491/91 ((EYVL C 45, 10.2.1998, s. 41. )) komissio selvitti kielteisen kantansa ¨etenkin yksittäisiin yrityksiin kohdistuviin kauppapakotteisiin¨, koskien yhtiöitä, jotka ovat voineet rikkoa tiettyjä eettisiä perusnormeja. Toisaalta olen tutustunut GoodWorks International LLC -yhtiön johtajan Andrew Youngin ¨The Nike Code of Conduct¨ -perusnormeista tekemään selontekoon, jossa yleisesti ottaen suhtaudutaan tyydytyksellä kyseisen yhdysvaltalaisen yhtiön politiikkaan. Komissio mainitsee vastauksessaan tiedonannon, jonka se esitti edistääkseen tiettyjä perusnormeja, joilla kielletään pakkotyö ja lapsityövoiman käyttö ja jotka suosivat ammattiyhdistysvapautta ja sukupuolisyrjinnän kieltämistä. Haluan tietää noudatetaanko komission mielestä mainittuja sääntöjä monikansallisissa yhtiöissä, jotka ovat Euroopasta peräisin, eurooppalaisomistuksessa tai eurooppalaisten johtamia, samoin kuin sen, onko komissio esittänyt jäsenvaltioille samantyyppisen aloitteen kuin ns. ¨Clinton's Apparel Industry Partnership¨, jonka mainittu NIKE ja muut suuret yhdysvaltalaiset jalkine- ja vaatetusalan yhtiöt ovat hyväksyneet. Komission jäsenen Sir Leon Brittanin komission puolesta antama vastaus (2. maaliskuuta 1998) Arvoisan parlamentin jäsenen esittämä kysymys koskee työn perusnormien noudattamista eurooppalaisissa yrityksissä. Parlamentin jäsenen mainitsemista normeista määrätään Kansainvälisen työjärjestön, johon kaikki yhteisön jäsenvaltiot kuuluvat, yleissopimuksissa. Kyseisten yleissopimusten täytäntöönpano kuuluu ensisijaisesti kansallisen oikeudenkäytön alaan, jonka toimielimiä ja välineitä komissio ei voi korvata. Komissio jatkaa ponnistelujaan suunnatakseen keskustelua ja saadakseen eurooppalaiset kaupalliset toimijat noudattamaan omissa toimissaan kansainvälisesti tunnustettuja sosiaalisia normeja mahdollisimman laajasti. Erityisesti monikansallisten yritysten käyttöönottamat menettelysäännöt merkitsevät myönteistä kehitystä, jota komissio edistää, mutta niillä ei voida kuitenkaan korvata taloudellisten toimijoiden omaa harkintaa. Kyseinen lähestymistapa ei ole pelkästään teoreettinen, vaan se on tuottanut konkreettisia tuloksia. Työmarkkinaosapuolten edustajat ovat laatineet yhdessä kolme asiakirjaa yhteisön talouden kolmella tärkeällä alalla (jalkine-, tekstiili- ja vaatetus- sekä jakeluala). Komissio toimittaa kyseiset asiakirjat suoraan arvoisalle parlamentin jäsenelle ja parlamentin pääsihteeristölle. Kyseessä ovat seuraavat kolme asiakirjaa: jo maaliskuussa 1995 laadittu ja joulukuussa 1996 päivitetty jalkinealan työmarkkinaosapuolten peruskirja, tekstiili- ja vaatetusalan työmarkkinaosapuolten Brysselissä 10. heinäkuuta 1997 laatimat menettelysäännöt sekä 8. maaliskuuta 1996 annettu EuroCommercen ja EURO-FIETin yhteinen julistus lapsityövoiman käyttöä vastaan. Eurooppalaisissa menettelysäännöissä on se etu arvoisan parlamentin jäsenen mainitsemaan amerikkalaiseen aloitteeseen verrattuna, että työmarkkinaosapuolet allekirjoittivat ne yhdessä. Yhteisön ja Yhdysvaltojen välisessä transatlanttisessa vuoropuhelussa järjestetään tilaisuus vaihtaa näkemyksiä saaduista kokemuksista.